Program 22. ročníka prehliadky slovenského filmu a filmového seminára
                                  Slovenský film v dobrej kondícii
Budapešť 17.-19. novembra 2014
(Kino Uránia a Slovenský inštitút)
	
Pondelok 17. novembra

Kino Uránia
17.00	Otvorenie

17.15	Pohľad do minulosti – z nových hraných filmov:	
V tichu ( Slovensko/Česko, 2014, réžia: Zdeněk Jiráský, 84 min.)
Film českého režiséra je o osudových zlomoch v živote piatich židovských umelcov, hudobníkov, ktorých mená a tvorbu chcel nacizmus navždy vymazať nielen zo svetovej mapy hudby, ale vôbec. Námetom sa stala práca historičky Agáty Schindlerovej. Film nemá tradičný príbeh, je to skôr obrazovo-hudobná poézia s výrazným podielom tanca, bez dialógov – len s vnútornými monológmi. 
(S anglickými titulkami, simultánny preklad do maďarčiny.)
19.00
Krok do tmy (dráma, Slovensko, 2014, réžia: Miloslav Luther, 120 min.) 
Mladý lekár sa nevie vyrovnať so svojou minulosťou. Počas vojny musel vyniesť krutý rozsudok.  Po rokoch sa bráni prijať ponúknutú kariéru a prepadá vášni v mimomanželskom vzťahu. Jeho kroky vedú k nečakaným následkom. Film hovorí o pohnutých osudoch našich „nehrdinov“ z doby nástupu komunizmu – sú to príbehy o násilí a vzdore, slabosti a odvahe.
(S anglickými titulkami, simultánny preklad do maďarčiny.)

Utorok 18. novembra

Kino Uránia
9.00	 Spojenie filmov rôznych žánrov:
Slovensko 2.0 (poviedkový/dráma/animovaný, Slovensko ,2014,  réžia: Martin Šulík, Juraj Herz, Peter Kerekes a iní, 112 min.)
Filmový projekt tvorí 10 krátkych 10-minútových filmov rôznych žánrov. Dvadsať rokov po vzniku Slovenskej republiky odpovedá desať slovenských režisérov na otázku: Čo je to Slovensko? Skladba jednotlivých režisérskych osobností zahŕňa široké generačné, názorové a žánrové spektrum.
(S anglickými titulkami.)

11.00 	 
Filmy poslucháčov Filmovej a televíznej fakulty Vysokej školy múzických umení v Bratislave (65 min.)

13.30	 Národnosti a etniká
Felvidék – Horná zem (animovaný/dokumentárny, Slovensko/Česko, 2013, réžia: Vladislava Plančíková, 75 min.)
Osobnou výpoveďou o svojom rodinnom zázemí autorka pomáha divákom pochopiť osudovosť a nadčasovosť dávnych udalostí, ktoré však stále rezonujú v aktuálnej a tabuizovanej otázke slovensko-maďarských vzťahov.  Film je súčasne všeobecnejšou úvahou o tom, čo pre človeka znamená rodná zem a národnosť. 
(S anglickými titulkami.)
15.00
Všetky moje deti (dokumentárny/dráma, Slovensko/Česko, 2013, réžia: Ladislav Kaboš, 90 min.)
Ústrednou postavou filmu je charizmatický farár Marián Kuffa, ktorý sa snaží pomôcť najchudobnejším. Film šokujúcim spôsobom odhaľuje problémy, s ktorými zápasí rómska komunita. Vo filme sledujeme dramatické mikropríbehy Rómov a boj farára s drsnou realitou. Chce, aby „jeho“ deti objavili svoje schopnosti, naučili sa nezávidieť si a pomáhať jeden druhému.
(S anglickými titulkami, simultánny preklad do maďarčiny.)

17.00 	Z nových hraných filmov:
Kandidát (thriller/komédia, Česko/Slovensko, 2013, réžia: Jonáš Karásek, 106 min.)
Film ukazuje veľkú moc médií, ktoré manipulovaním s udalosťami môžu ovplyvňovať celý svet. Príbeh sleduje zákulisie dvojmesačnej politickej kampane kandidáta na prezidenta. Autor denníkových zápiskov netuší, pre koho zaznamenáva odpočúvania a nadšenie zo zaujímavej objednávky zakrátko vystriedajú znechutenie a zmätenosť. 
(S anglickými titulkami, simultánny preklad do maďarčiny.)

Slovenský inštitút
19.15 	In memoriam Pavol Demitra
38 (dokumentárny/životopisný, Slovensko, 2014, réžia: Dano Dangl, Lukáš Zednikovič, 87 min.)
Dokument mapuje život slovenskej hokejovej legendy, Pavla Demitru. Predstavuje ho nielen ako vrcholového športovca, ale predovšetkým ako človeka a silnú osobnosť, na ktorú dodnes spomína celý národ. Film 38 je určený každému, kto sa chce dozvedieť niečo viac o tomto vynikajúcom hokejistovi a skvelom človeku. 
(S anglickými titulkami.)

Streda 19. novembra

Kino Uránia
9.30	Filmy poslucháčov Filmovej a televíznej fakulty VŠMU  v Bratislave  (65 min.)

11.00	Z tvorby mladých filmárov:
Výstava (krátkometrážny, komédia, Slovensko, 2013, réžia: Andrej Kolenčík, Peter Begányi, 35 min.)
Trpká komédia vypovedá o vzťahoch na pracovisku v malom provinčnom múzeu, kam ešte nedosiahol ekonomický boom a čas akoby sa tu zastavil. Jeho ústrední hrdinovia sú zamestnanci, ktorí sa starajú o expozíciu vypchatých zvierat. Ich každodenná pracovná rutina je však náhle narušená. 	
(S anglickými titulkami.)
	
11.45 	Filmy poslucháčov Fakulty dramatických umení Akadémie umení v Banskej Bystrici  (60 min.)

14.30  	A ešte pohľad do minulosti:
Zamatoví teroristi (dokumentárna melodráma, Slovensko/Česko/Chorvátsko, 2013, réžia: Peter Kerekes, Ivan Ostrochovský, Pavol Pekarčík, 87 min.)
Príbeh troch romantických hrdinov, ktorí fyzicky žijú v prítomnosti, v spomienkach však stále bojujú s komunistickým režimom. Spája ich gesto nesúhlasu s realitou 80. rokov, pretavené do podoby terorizmu. Všetci boli odsúdení za teror, aj keď nikomu neublížili. Za tým všetkým je túžba po láske. 
(S maďarskými titulkami.)

Slovenský inštitút
16.30 	Z nových hraných filmov:
Babie leto (thriller/krimi/dráma/akčný, Slovensko, 2013, réžia: Gejza Dezorz, 90 min.)
Príbeh o zrade, mŕtvej láske a pomste, odohrávajúci sa na periférii Slovenska. Mladý zlodej sa vracia po desiatich rokoch z väzenia pomstiť sa tým, ktorí ho tam dostali. Je nekompromisne sledovaný s na päty prilepeným Osudom, ktorý je stále pripravený na nečakané finále.  Babie leto je príbeh vendety po slovensky. 

Filmovým seminárom sprevádzajú: generálny riaditeľ SFÚ Mgr.art. Peter Dubecký, scenárista, dekan FTF VŠMU prof. Ondrej Šulaj a pedagóg FTF VŠMU prof. Peter Michalovič
Hlavný organizátor: Divadlo Vertigo pri CSSM
Spoluorganizátori: Slovenský filmový ústav, Slovenský inštitút
Podporovatelia: Slovenský filmový ústav,  Správny fond Ministerstva ľudských zdrojov, Segedínska 
slovenská samospráva

Zmena programu vyhradená!
 Vstup na projekcie voľný!